## J E G Y Z Ő K Ö N Y V

# *KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2015. október 7-i rendkívüli üléséről***

 Határozat: 102-103/2015.(X.7.)

*J E G Y Z Ő K Ö N Y V*

|  |  |
| --- | --- |
| *Készült*: | Körmend Város Önkormányzata Képviselő-testületének 2015. október 7-i üléséről |
| *Jelen vannak:**Távol van:*  | Bebes István, Szabó Ferenc, Bán Miklós, Faragó Gábor, Tompa László, Czvitkovics Gyula Csák Tamás, Geosics László, dr. Hadnagy Ádám, Tóth Gábor, Auer Miklós képviselő-testületi tagok Ferencz Gyula képviselő-testületi tagS |  |
| *Tanácskozási joggal meghívottak közül megjelent:* |  |  |
|  | dr. Stepics Anita jegyző Némethné Simon Mária, a Gazdasági és Pénzügyi Iroda vezetője Forró Szilvia Városfejlesztési és Építéshatósági irodavezető  |  |

Bebes István polgármester köszönti a megjelenteket és megállapítja, hogy a Képviselő-testület az ülésen 11 fővel jelen van, az határozatképes, az ülést 08 óra 00 perckor megnyitja.

Bebes István polgármester kéri a kiküldött napirend elfogadását.

A Képviselő-testület a javaslatot 11 igen szavazattal elfogadja, és a következő napirendet hagyja jóvá:

# N A P I R E N D

Nyilvános ülés keretében:

1. Döntés a „Körmend Város csatornázottságának fejlesztése Alsóberkifalu, Felsőberkifalu és Horvátnádalja településrészek bevonásával” KEOP-1.2.0/09-11-2011-0030 azonosítószámú projekt többlettámogatásával összefüggő kérdésekben.

 Előterjesztő: **Bebes** **István** polgármester

**N A P I R E N D:**

**1./ Döntés a „Körmend Város csatornázottságának fejlesztése Alsóberkifalu, Felsőberkifalu és Horvátnádalja településrészek bevonásával” KEOP-1.2.0/09-11-2011-0030 azonosítószámú projekt többlettámogatásával összefüggő kérdésekben.**

Előterjesztő: **Bebes** **István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy befejezés előtt áll az Alsóberkifalu, Felsőberkifalu és Horvátnádalja településrészek csatornázottságának megvalósítása. Jelenleg a helyreállítási munkálatok folynak. A projekttel összefüggő feladatokat a legtökéletesebben próbálják megoldani. Többen aggályoskodnak az úttal kapcsolatban, ezért elmondja, hogy a Közbeszerzési szabályzat, valamint a Közbeszerzési törvény betartásával van lehetőség egy-egy projekt befejezésére. A Közbeszerzési bizottság által hozott döntés közreműködő szervezet általi elfogadásáig kellett várni a helyreállítással. A projekt a végéhez közeledik. Lehetőség van további források megszerzésére, amely még az előző Európai Uniós pénzügyi ciklushoz kapcsolódik, ugyanakkor jelen döntéssel lehetőséget szeretnének biztosítani további források nyerésére. Jelzi, hogy a lehetőség is egy dolog, és a végrehajtás egy másik dolog. Bízik abban, hogy a rövid határidő ellenére is eleget tudnak tenni mindennek, hiszen nagyon fontos az olyan városi területek csatlakoztatása, melyekre eddig pályázati lehetőség hiánya miatt volt lehetőség. A Rábán alul rész belterületbe vonása vált szükségessé, hiszen a projekt befejezéséig ezt meg kell tenni. Azt szeretnék, ha minél kevesebb pénzügyi teherrel járna a kiépítés Önkormányzat részére. Ugyanígy szükség van a Hegyaljai út és a Rába-híd tulajdonba vételére. Elindultak a tulajdonba vételi folyamatok, erről tervezet is született, fontos, hogy minél előbb alá lehessen írni az átvételt. Bizottsági elnök úr részéről felvetődtek kérések, melyeket tiszteletben tart. A Hegyaljai úton az M8-as út felújítása miatt esetlegesen keletkezett kárral kapcsolatban meg kell vizsgálni, hogy a projekt végrehajtójának van-e helyreállítási kötelezettsége, vagy máshonnan kell erre forrást találni. A Rába híd felújításra került, azonban folyamatos a rombolás, azt mindig helyre kell állítani. Szükséges a súlykorlátozás, mely szigorító erővel hat.

Tóth Gábor képviselő-testületi tag elmondja, hogy olyan ponthoz érkeztek, melyet a Rábán alul élő közösség nagyon várt. Számtalan fórumon kérték a szennyvízcsatorna hálózatba történő csatlakoztathatóságukat. A térképen azt látja, hogy a HÉSZ módosítás csak a 86-as út és a Hegyaljai út közötti szakaszt érinti. A másik oldalon, a Szeszfőzdei úton néhány ház található, kérdezi, hogy ez a terület nem vonható-e be a HÉSZ módosításba, illetve automatikusan kikerül-e a szennyvízcsatorna-hálózat bővítésből. A településrész további gondja az, hogy a Híd utcában és a Kertész utcában nincs vezetékes víz kiépítve, a Stojcsics autószerelő műhelytől lefele csak almérőkön keresztül jut el a víz a következő házakba. A pályázat rendelkezik útburkolat részbeni helyreállításáról, kérdezi, van-e lehetőség a fenti két utcában – annak ellenére, hogy ott nem beszélhetünk útburkolatról – is az útburkolat helyreállítására. Minek utána többlet munka elvégzésére kerül sor, meg kellene vizsgálni, hogy a VasiVíz Zrt-nek van-e lehetősége a vízhálózat bővítésére, hiszen a jelzések alapján 8 ház építésére van kilátás.

Bebes István polgármester elmondja, hogy árterületről van szó, így a belterületbe vonása aggályos, véleménye szerint erre nincs lehetőség.

Forró Szilvia a Városfejlesztési és Építéshatósági iroda vezetője elmondja, hogy körülbelül 30 éve tervezetten belterületbe vonandó a most belterületbe vonandó terület. Ez akadályokba ütközött, mivel sokáig árterület volt. A Hegyaljai úton, a bicikli út alatt lévő töltés megépülésekor, 2008 környékén eltörölték az árterület, ekkor lettek kül- és belterületi ingatlanok, azonban a zöme külterületbe került. A szándék a korábbi HÉSZ-ekben is meg volt, a mostani szerkezeti tervben is belterületbe vonható megjelölést kapott. Az oda épült ingatlanokat egyrészt tényként (meglévőként) vették, másrészt a vízügyi igazgatóság (árvízvédelem) is ellenezte korábban, hiszen árterületről van szó. A terület árvíz esetén a Rába és a Csörnöc vizeinek a szétterülési területét biztosítja (puffer). A pályázat részeként ezt az előterjesztésben körbeírt területet gyorsított eljárásban tudják kezelni, a másik részhez viszont szerkezeti terv módosítása lenne szükséges, melynek átfutási ideje akár egy év is lehet, de lehetőség sincs rá, hiszen a helyi építési szabályzat felülvizsgálat alatt áll. Az idei évben egyszerű HÉSZ módosításra van lehetőség.

Bebes István polgármester elmondja, hogy projekt esetében sávos helyreállítás van. Régen az utak építése alap nélkül történt. A projekt keretében a sávos helyreállításra van lehetőség, a többi út felújítása a későbbiek feladata lesz. Meg kell vizsgálni, hogy a Gördülő Fejlesztési Tervekbe hova lehetne beilleszteni ezek megvalósítását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslatok elfogadását, ugyanakkor kéri az út átvételekor olyan műszaki állapotú út átvételét, mely nem hagy kívánni valót maga után.

Bebes István polgármester kéri az 1. számú határozati javaslat elfogadását.

Körmend Város Önkormányzata Képviselő-testülete a határozati javaslatot 11 igen szavazattal elfogadja, és a következő határozatot hozza:

**102/2015.(X.7.) önkormányzati határozat**

Körmend Város Önkormányzata Képviselő-testülete **a Körmend, Rábán aluli településrész** kapcsán

* úgy dönt, hogy az előterjesztésben lehatárolt területet belterületbe kívánja vonni, ehhez a szükséges településrendezési eszközöket kéri módosítani.
* felkéri a polgármestert és a városi főépítészt a szükséges intézkedések megtételére.

Felelős: Polgármester, főépítész

Határidő: 2015. november 30., a Képviselő-testület elé történő elfogadó előterjesztésre.

Bebes István polgármester kéri az 2. számú határozati javaslat elfogadását.

Körmend Város Önkormányzata Képviselő-testülete a határozati javaslatot 11 igen szavazattal elfogadja, és a következő határozatot hozza:

**103/2015.(X.7.) önkormányzati határozat**

Körmend Város Önkormányzata Képviselő-testületeegyetért a Körmend, Hegyaljai út, és a régi Rába híd Önkormányzat részéről történő tulajdonba vételével. A Képviselő-testület felkéri a Polgármestert arra, hogy a szükséges egyeztetéseket folytassa le, egyben felhatalmazza Őt a tulajdonba adásról szóló megállapodás megkötésére azzal, hogy ennek tényéről tájékoztatni kell a Képviselő-testületet.

Felelős: Polgármester, jegyző

 Határidő: lehetőség szerint 2015. november15.-ig a megállapodás megkötendő

További kérdés, vélemény nem hangzik el. Bebes István polgármester a Képviselő-testület ülését 08 óra 17 perckor bezárja.

K. m. f.

 Bebes István dr. Stepics Anita

 polgármester jegyző